Davide Ballardini

Davide Ballardini (s. 6. tammikuuta 1964) on italialainen jalkapallovalmentaja ja entinen pelaaja.

Ura

Ballardinin oma pelaajaura kesti seitsemän vuotta ja hän edusti koko uransa ajan AC Cesenaa. Pelaajauransa aikana hän pelasi juniorina Arrigo Sacchin ja ammattilaisena Osvaldo Bagnolin alaisuudessa. Hän on nimennyt molemmat kokeneet valmentajat esikuvikseen. 

Valmennusuransa Ballardini aloitti Bolognan juniorivalmentajana jatkaen samoissa tehtävissä Cesenassa ja AC Milanissa. Vuonna 2002 hänestä tuli Parman U19-joukkueen päävalmentaja.  Päävalmentajadebyyttinsä ammattilaistasolla hän teki 2004 US Sambenedettesen päävalmentajana. Debyyttikaudellaan hän valmensi seuran Serie C1:ssä neljänneksi ja nousukarsintoihin, joissa se kuitenkin hävisi SSC Napolille. Menestyskauden jälkeen Ballardini nousi Serie A:ssa pelanneen Cagliari Calcion peräsimeen, mutta sai potkut tehtävistään jo marraskuussa 2005. 

Kesällä 2006 Ballardini palasi valmentajaksi Serie B -seura Pescara Calciossa, mutta pesti päättyi kehnojen tulosten vuoksi potkuihin jo lokakuussa.  Joulukuussa 2007 Ballardini palasi yllättäen Cagliarin päävalmentajaksi, kun hänet kaksi vuotta aiemmin korvannut Nedo Sonetti sai potkut.  Toinen yritys sardinialaisseuran peräsimessä oli menestyksekkäämpi ja Ballardinin alaisuudessa Cagliari keräsi 20 kierroksen aikana komeat 32 pistettä säilyttäen sarjapaikkansa liigassa.  Hyvistä tuloksista huolimatta Ballardini pesti päättyi toukokuun lopussa 2008, kun hän ei päässyt yhteisymmärrykseen seurajohdon kanssa jatkonsa edellytyksistä.  

Syyskuussa 2008 Ballardini palasi jälleen kentän laidalle, kun US Città di Palermo teki hänen kanssaan vuoden sopimuksen.  Ballardini aloitti pestinsä Palermossa vauhdikkaasti, kun joukkue kaatoi heti ensitöikseen AS Roman 3–1 ja haki Juventukselta 1–2 vierasvoiton ensi kertaa 47 vuoteen. Menestyksekäs alku seurassa poiki Ballardinille kaksivuotisen jatkosopimuksen Palermon kanssa jo lokakuussa.  Kausi päättyi lopulta sijalle kahdeksan. Kauden jälkeen alkoi spekulointi Ballardinin tulevaisuudella ja pian ilmoitettiin ettei hän ole halukas jatkamaan seurassa.  Pian tämän jälkeen Palermo teki sopimuksen Walter Zengan kanssa, vaikka heillä oli edelleen sopimus Ballardiniin.  Lopulta huhumylly sai päätöksensä kesäkuun puolivälissä, kun SS Lazio palkkasi Ballardinin uudeksi päävalmentajakseen.  

Laziossa Ballardini aloitti vahvasti Italian supercupin voitolla. Hyvät tulokset eivät kuitenkaan kantaneet liigakauteen, vaan Lazio vajosi nopeasti putoamiskamppailuun. Lopulta hän sai helmikuussa 2010 potkut Lazion majaillessa sijalla 14. 

Marraskuussa 2010 Ballardini palasi valmennustehtäviin Genoa CFC:n päävalmentajana.  Ballardinin johdolla Genoa sijoittui turvallisesti Serie A:n keskikastiin ollen lopulta 10:s. Jo kauden aikana liikkui huhuja Ballardinin jatkosta seurassa, sillä muiden italialaisseurojen uutisoitiin olevan kiinnostuneita hänen palveluksistaan.  Lopulta kauden jälkeen Genoa ilmoitti Ballardinin lähtevän seurasta. 

Marraskuun alussa 2011 Ballardinista tuli kolmatta kertaa Cagliari Calcion päävalmentaja.  Seuran tulokset eivät Ballardinin johdolla juurikaan parantuneet ja kevätkauden kehnojen otteiden myötä hän sai potkut maaliskuun alkupuolella 2012. 

Tammikuussa 2013 Ballardini palasi Serie A:ssa sijalle 18 juuttuneen Genoan päävalmentajaksi.  Ballardini hilasi Genoan niukasti putoamisviivan yläpuolelle ja joukkue säilytti sarjapaikkansa kuuden pisteen erolla US Città di Palermoon. Kauden jälkeen Ballardini jätti seuran. 

Tammikuussa 2014 Ballardini teki puolivuotisen sopimuksen Bolognan kanssa.  Ballardini ei onnistunut nostamaan seuraa pois putoamisviivan alapuolelta ja kauden jälkeen se putosi Serie B:hen. Ballardini ei jatkanut tehtävässään sopimuksensa umpeuduttua. 

Marraskuussa 2015 Ballardini palasi vuosien tauon jälkeen Palermon päävalmentajaksi.  Seura on tuulinen paikka päävalmentajalle, eikä Ballardinin pesti kestänyt lopulta kuin seitsemän kierroksen verran. Hän sai potkut tammikuussa 2016 joukkueen sisäisten riitojen vuoksi.  Ballardini palasi liigassa sijalle 18 valuneen Palermon valmentajaksi jo huhtikuussa 2016, kun hän korvasti tehtävässä potkut saaneen Walter Novellinon. Ballardini pelasti Palermon putoamiselta pisteen erolla. Seuran juututtua kauden 2016/17 alussa Serie A:n häntäpäähän Ballardini erotettiin syyskuun puolivälissä 2016.

Marraskuussa 2017 Ballardini palasi Serie A:n putoamiskamppailuun juuttuneen Genoan päävalmentajaksi. Hän nosti Genoan putoamiskamppailusta lopulta sijalle 11 ja seura säilytti sarjapaikkansa. Kausi 2018/19 alkoi neljällä voitolla seitsemästä ensimmäisestä ottelusta. Hän sai kuitenkin hyvästä alkukaudesta huolimatta potkut lokakuun alussa 2018.

Joulukuussa 2020 Ballardinista tuli neljännen kerran Genoan päävalmentaja. Hän johdatti joukkueen kauden päätteeksi sijalle 11. Genoa erotti Ballardinin marraskuussa 2021, kun seura oli vajonnut Serie A:n sijalle 18.

Meriitit

 Italian supercup: 2009

Lähteet

Italialaiset jalkapalloilijat
Italialaiset jalkapallovalmentajat
Vuonna 1964 syntyneet
Elävät henkilöt